સિન્થિયાને સંતોષકારક ઉત્તરો ન મળતા. એટલે સિન્થિયાએ કંપનીના ચેરમેન સુધી પોતાનો અવાજ પહોંચે એ માટે રેડીમિક્સના શેર ખરીદયા, જેથી એની એન્યુઅલ જનરલ મીટીંગમાં જવાનો અધિકાર મળે અને પોતાનો સંદેશ કંપનીના સંચાલકો સુધી પહોંચાડી શકે. એણે કંપનીના ટોપ ઓફિસર્સને એનો સંદેશ કહ્યો “મિ. ચેરમેન, આપણી કંપનીના એક ડ્રાઇવરે અજાણતાં એક આશાભરી છોકરી પર આપણી જ બ્રાન્ડ સાથેનું કોન્ક્રીટ મિક્સર ફેરવી એના શરીરને છુંદી નાંખ્યું કારણકે એના અરીસામાં એને એ ત્યાં ઊભી હતી એ દેખાયું ન હતું. સર, ભલે હવે આપણે બીજું કાંઇ તો ન કરી શકીએ, પણ કાંઇક એવું તો કરી જ શકીએ ને, કે આપણી કંપનીના ડ્રાઇવરને એના ટ્રકના બ્લાઇન્ડસ્પોટમાં કોઇ ઉભું હોય તો દેખાય!” (બ્લાઇન્ડસ્પોટ એટલે વાહનની બાજુમાંની એવી જગ્યા જે ડ્રાઇવરને અરીસામાં દેખાતી નથી). શેરહોલ્ડરોએ ઊભા થઇ તાળીઓથી એની વાતને વધાવી લીધી. ચેરમેન સાહેબે તાત્કાલિક પગલાં લેવા વચન આપ્યું. કોઇ જ શેરહોલ્ડરને આ કામ માટે કંપની ખર્ચ કરે એની સામે વાંધો ન હતો. બીજા જ દિવસે એક ડીરેક્ટર તો સિન્થિયાને રૂબરૂ મળવા ગયા. રોડ-સેફટી કન્સલ્ટન્ટસ બોલાવાયા. એમણે અનેક પ્રયોગો કરી ટ્રકના બેય બાજુના બ્લાઇન્ડસ્પોટમાં દેખાઇ શકે એવા અરીસા રાખવા સૂચન કર્યું અને ડીઝાઇન સૂચવી. તત્કાલ અમલ થયો. બધું કરવામાં મિલિયન પાઉન્ડથી પણ વધુ ખર્ચો કરીને પૂરા યુરોપમાં કંપનીના હજારો કોન્ક્રીટમીક્સરો પર ૬૦૦ પાઉન્ડના એક એવા અરીસા લગાડવામાં આવ્યા. એલેક્સ મેક્વીટીના મૃત્યુનું કલંક કંપનીની બ્રાંડને લાગી ગયું હતું. હવે વધુ એક મૌત કંપની ખાતે ન લખાવું ન જોઈએ. રેડીમિક્સે આ કર્યું એટલે બીજી એવી અગ્રણી કંપની સીમેક્સે પણ એક ડગલું વધારે ભર્યું અને એમની કંપનીના વાહનો પર ઇલેક્ટ્રોનિક સેન્સર્સ લગાવડાવ્યાં, કે જેથી બ્લાઇન્ડસ્પોટમાં કોઇ હોય તો ડ્રાઇવરને અલાર્મ સંભળાય ડ્રાઇવર જો અરીસામાં જોવું ભૂલી ગયો હોય તો પણ પાસે ઊભેલાને એટલું રક્ષણ.